བརྒྱད་པ་རྒྱུད་འཛིན་ལ།སྟོན་པ་གཤེན་རབ་མི་བོའི་སྐུ་སྲས་བརྒྱད་ལས་མང་ཕྱོགས་དེ་རབ་ཏུ་བྱུང་བ་མཛད།གཡུང་དྲུང་དབང་ལྡན་ནི་ཁྱིམ་པ་བ་ཡིན་པས་ཁོང་ཁྱིམ་གཞི་འཛིན་ནས་རྒྱུད་པ་སྤེལ།ཁོང་གི་རུས་རྒྱུད་ད་ལྟ་བར་དུ་གནས་ཡོད།ལྷ་ས་གཤེན་ཚང་དེ་སྟོན་པ་གཤེན་རབ་མི་བོའི་སྐུ་སྲས་གཡུང་དྲུང་དབང་ལྡན་གྱི་རྒྱུད་པ་མ་ཆད་པ་ཡིན་པར་འདོད།གཞན་དུ་སངས་རྒྱས་ཀྱི་བོན་ཕྱོགས་ནས་བརྗོད་ན།སྟོན་པ་གཤེན་རབ་མི་བོ་སློབ་མ་མཆོག་གྱུར་བཅུ་གསུམ།ཁོང་དག་གི་ཤེས་རབ་ནི་སངས་རྒྱས་དང་ཆ་འདྲ་ལ།གཞན་ཡེ་གཤེན་སུམ་བརྒྱ་དྲུག་ཅུ།བྱང་ཆུབ་སེམས་དཔའ་ལྔ་སྟོང་།སྨིན་གྲོལ་གྱི་སློབ་མ་ཁྲི་ཕྲག་དུ་མ་བཅས་སོ།།དེ་ལས་གཞན་པའི་ཤཱཀྱ་ཐུབ་པའི་སྐྱེ་བ་སྔ་མ་ལྷ་བུ་དམ་པ་ཏོག་དཀར་སོགས་ས་གནས་གཡུང་དྲུང་སེམས་དཔའ་གྲངས་མེད་ཅིང་བརྗོད་ཀྱིས་མི་ལངས་སོ།།